Burjassot amb el 25N: Lectura del Manifest i Manifestació a València
2025-07-24

Després de la celebració de la Volta a Peu contra la Violència de Gènere, Burjassot arriba al dilluns 25 de novembre, Dia Internacional per a l’Eliminació de la Violència contra la Dona, amb un compromís ferm en la lluita contra aquesta xacra social.

Així ho tornarà a deixar patent, a les 12 h, amb la Lectura del Manifest Reivindicatiu amb motiu del 25 N, un text confeccionat pel Fòrum de Participació per la Igualtat entre homes i dones de Burjassot i posteriorment consensuat pels diferents grups polítics. La Lectura del Manifest tindrà lloc, a les 12h, a les portes del Consistori. L’endemà, el dimarts 26 de novembre, el Manifest serà llegit en la sessió plenària ordinària de novembre i se sotmetrà a votació per a ser elevat a Declaració Institucional, si aconsegueix la unanimitat del Ple.

El dilluns 25 de novembre, Burjassot també serà present en la manifestació amb motiu del 25N que se celebra a València. La regidoria d’Igualtat i Feminisme ha posat a la disposició de la ciutadania un autobús que farà el recorregut d’anada i tornada fins a la ciutat. L’eixida des de Burjassot tindrà lloc a les 17.30 h, des de la Casa de Cultura (Mariana Pineda, 93-95). És important, si es desitja anar a València amb autobús, reservar plaça. Les persones interessades poden fer-ho enviant un correu electrònic amb les dades personals accion.social@burjassot.es .